En tragisk sag om en menneskelig kortslutning rullede mandag ved retten i Hjørring. En 20-årig kvinde var sigtet for af have kvalt sin 9 dage gamle søn. Men ifølge kvindens forsvarer, så virkede kvinden ellers lykkelig. - Hun er en pæn, ung pige, som er i gang med en uddannelse. Hende og hendes kæreste så frem til at få et barn. Alt tegnede godt og lykkeligt, indtil der skete en kortslutning, siger Per Bøgh Jensen, der er kvindens forsvarer. - Det er svært at sætte ord på, hvordan hun har det, men hun har det jo selvfølgelig forfærdeligt. Det er en dyb tragedie, der rammer hende og hendes familie, siger forsvareren. Også anklagerne mener, at der er tale om en meget tragisk sag. - Det er en af de mest tragiske slags sager, og der er ingen tvivl om, at der er mange menneskelige følelser, der spiller ind, så det bliver en svær sag. Han siger desuden, at da kvinden har erkendt sig skyldig, så er efterforskningen af sagen fra nu af rimelig enkel. Der skal nu foretages enkelte tekniske undersøgelser, og drengen skal obduceres. Kvinden er nu varetægtsfængslet i fire uger.
Den 20-årige kvinde, der mandag blev varetægtsfængslet for drab på sit spædbarn, var virkede lykkelig, siger forsvarer.